Fostul ziarist Vlad Mixich, reprezentant al Parlamentului European în conducerea Agenției Europeană pentru Securitate și Sănătate în Muncă

Vlad Mixich, fost ziarist la HotNews.ro și fost vicepreședinte al Agenției Naționale a Medicamentului în guvernul Cioloș, a fost votat în conducerea Agenției Europeană pentru Securitate și Sănătate în Muncă la propunerea europarlamentarului Dragoș Pîslaru, potrivit unui comunicat al Alianței USR PLUS.

Astfel, Mixich a fost votat în boardul EU-OSHA în calitate de expert independent din partea Parlamentului European.

EU-OSHA (Agenția Europeană pentru Securitate și Sănătate în Muncă), cu sediul în Bilbao, Spania, se ocupă cu dezvoltarea la nivel european a unei culturi și practici reale în siguranța locului de muncă. Propune politici de prevenție pentru îmbunătățirea condițiilor de muncă și abordează o serie lungă de problematici cheie pentru muncitorii și lucrătorii din România, de la termeni de referință pentru prevenirea afecțiunilor medicale provocate de locul de muncă (substanțe periculoase și cancerigene, afecțiunile nervoase sau respiratorii etc.) la promovarea unor concedii medicale corecte și educația pentru sănătatea muncii.

Vlad Mixich este membru în conducerea Alianței Europene de Sănătate Publică și director al Observatorului Român de Sănătate. În ultimii ani a lucrat în mai multe țări europene ca expert al Comisiei Europene și în proiecte ale Băncii Mondiale, fiind activ în consolidarea și reforma sistemelor de sănătate. Absolvent al Facultății de Medicină din Timișoara, Vlad Mixich deține și un masterat în politici internaționale de sănătate de la London School of Economics and Political Science.

În ultimul an, a predat și derulat activități de cercetare la Școala de Sănătate Publică a Universității Emory din Statele Unite, unde a colaborat cu Centrul pentru Controlul și Prevenția Bolilor (CDC). În România, a fost consilier al ministrului Sănătății și vicepreședinte al Agenției Naționale a Medicamentului.

Foto: Vlad Mixich (Contul personal de Facebook)